**Încă sîntem**

*Dragos Niculescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sîntem şi răi, dar sîntem şi cuminţi,

Trăim, dar şi murim, precum e scris,

Însă nu mai e-n lume loc de sfinţi

Şi-i pacea unui orizont proscris.

Mai sînt copii ce cresc pe-acest pămînt,

Tot încolţeşte viaţa vrînd, nevrînd,

Deşi prin jur nimic nu mai e sfînt,

În ţara cu hotarul lăcrimînd.

Se mai iubeşte încă infernal,

Ca-ntr-o poveste-a unui veac frumos,

Parcă-n virtutea unui semn fatal

De a sfida terestrul putregos.

Şi ne-ntrebăm, trezindu-ne din nou,

În cîte-o dimineaţă, ce-i cu noi

Şi cît vom mai zidi acel ecou

Plin de lumini în umbre şi-n nevoi.

Şi-apoi o luăm la pasul cotidian,

Ca printr-un vag deşert a tot ce-a fost.

Şi zi de zi ‒ trădări, cenuşă, van

Şi sentimentul pierderii de rost…

E tragic, e cumplit cît de furaţi

Am devenit în suflete şi-n minţi

Şi cît ne mulţumim, de resemnaţi,

Să-naintăm, bezmetic, prin căinţi.

Trăim istoria? Nu, trăim infect,

Sub Dumnezeul calomniat de hoţi

Ce-şi poartă-n sînge diavolul suspect

Cu care ne-au înveninat pe toţi.

Ni s-au schimbat cu forţa nişte poli,

Şi-acum plătim pentru-a fi fost de-acord,

Şi nu mai ştim, bolnavi de-atîtea boli,

La care sud să ne-nchinăm, ori nord.

Pe brazda cea vîndută am rămas

Doar realizatorii de consum,

Doar condamnaţii paşnici, fără glas,

Stăpîni pe lîna transformată-n scrum.

Pămînt şi oameni – straniu carnaval

De prăbuşiri cu măştile-n culori,

Şi parc-un sens către-un etern final

Şi doar mireasma sinceră din flori…

Încă sîntem – e bine şi atît,

Spre-a locui ruini de paradis,

Şi-n roşii, porcii-şi scaldă bietul rît

Ca pentru şansa ultimului vis.